Къэхъун къуажэм и музей
Аруан районым хыхьэ Къэхъун къуажэм дэт курыт школ №2-м къыщызэIуахащ жылэм и тхыдэм теухуа музей. Абы щIалъхьа хьэпшыпхэр илъэс куэд хъуауэ зэхуехьэс КъБР-м щIыхь зиIэ и егъэджакIуэ, тхыдэ щIэныгъэхэм я кандидат, школым тхыдэмкIэ щезыгъаджэ Шыбзыхъуэ Хъамсинэ а еджапIэм къыщызэригъэпэщауэ лажьэ «ЛъыхъуакIуэ» ныбжьыщIэ гупым.
И гъэсэнхэр щIыгъуу Хъамсинэ зэхуихьэсащ музейм щIалъхьэну хьэпшыпхэмрэ дэфтэрхэмрэ. ЛIэщIыгъуэ блэкIам къагъэсэбэпу щыта унэлъащIэхэр, мэкъумэшым зэрелэжь Iэмэпсымэхэр, лъэпкъым и шыфэлIыфэр зыгъэлъагъуэ хьэпшыпхэр — 1000-м нос ахэр. Музейм экспонат куэд иритащ а къуажэм щыщ альпинист цIэрыIуэ, Кавказ Ищхъэрэм и лъагапIэ псоми нэса, Iуащхьэмахуэ и щыгум мызэ-мытIэу дэкIа Шыбзыхъуэ Къазбэч. Ар куэд щIауэ дехьэх Хэку зауэшхуэм и зэманым щыIа хьэпшыпхэр зэхуэхьэсыным.
Къэхъун музейр къыщызэIуахым хьэщIэ куэд кърагъэблэгъащ. ШколакIуэхэм усэхэр, уэрэдхэр жаIащ, къэфащ.
Музейр къызэIухыным зи гуащIэ хэзылъхьахэм фIыщIэ яхуищIащ КъБР-м и Парламентым и депутат, КПРФ-м Аруан районым щиIэ къудамэм и япэ секретарь Къардэн Мурадин. Абы «ТекIуэныгъэ Иныр илъэс 75-рэ ирокъу» медалыр яритащ къуажэ администрацэм и унафэщI Къандэхъу Леонидрэ школым и унафэщI Иуан Розэрэ.
Гъуэт Синэ.
